khistorydata/jeongjo-sjw-relations huggingface dataset:
정조 18년 · 목
敎曰似欲一伸廉隅出牌稍久尙無去來承旨李謙彬襄陽府使除授當日辭朝時任府使遞付京職
정조 18년 · 강
以吳翼煥爲執義兪岳柱爲司諫李益洙李心傳爲掌令李寅釆朴蓍壽爲持平金若鍊爲獻納尹永僖爲正言竝中批也
정조 18년 · 목
敎曰今政無疏通則前此飭諭將歸空言是豈示信之意乎欲於近來政目未見人中特除在外及未肅拜諸臺竝許遞吳翼煥執義除授兪岳柱司諫除授李益洙李心傳掌令除授李寅釆朴蓍壽持平除授金若鍊獻納除授尹永僖正言除授竝卽牌招察任其中在外人乘馹上來事下諭
정조 18년 · 강
以兪漢謨爲承旨前望也
정조 18년 · 목
敎曰承旨前望單子入之待下批牌招察任
정조 18년 · 강
命宣傳官李成德仍任更爲差出
정조 18년 · 강
改差宣傳官朴宗和
정조 18년 · 목
因啓螺宣傳官望單敎以堂上宣傳官中在外人改差令該曹口傳差出
정조 18년 · 강
命尙瑞院官員依親政例出六
정조 18년 · 목
敎曰都政之跨至三日古有其例丙申後則初行何異於親政尙瑞院官員依例出六先付司果其代首仕者次次單付筮仕望筒書入事分付
정조 18년 · 강
召見大臣備堂及吏兵判于熙政堂
정조 18년 · 목
敎曰吏兵判持異度望筒入侍○吏曹判書李致中曰今番臺通中李安默所坐關係不細而臣等矇未覺察只信僚堂之言遽擬淸選惶恐待罪而原望筒不可仍置故敢此仰達矣予曰緣何事耶致中曰以年前泮中鳴鼓事也都承旨徐邁修曰言端旣發矣今番臺諫特除數三人負犯何如關係何如予曰卿何出此言卿等卽爲退去仍敎曰不當煩奏而煩奏今日入侍承旨一幷遞差左議政金履素曰都政尙未畢兩銓政望得失姑未暇論而臣等自外入來時聞有前望點下者云奏未畢予曰非前望而卽中批也履素曰近來一事二事隄防蕩然此固臣等之罪而今日中批諸人臣雖未及詳見文疏聞皆是負犯至重者云殿下每因慶禮輒行霈澤而此等之類亦復一例疏釋世道朝象恐將有難言之憂至於承宣所奏職在惟允意出嚴討固無可罪之端遞差雖非重勘豈非處分之過中乎亟收成命臣之望也予曰卿言過矣今若收復則初何必特除乎右議政李秉模曰此等之類關係至重而初不能明正其罪今反特除臺職外面驟看者將必曰當初罪犯不甚緊重云爾此豈我殿下生道殺人之聖意乎臣以爲今番處分大關世道也予曰此何關於世道也行副司直李秉鼎曰大臣旣言之而臣待罪銓曹時拔李謙彬諫長之望其疏句語每一思之中夜流涕至於吳翼煥卽一夏賊也尹永僖驥顯之影子也李晴星漢之窩窟也豈可以此等人遽然疏蕩有若尋常干犯者乎且李安默事吏判之言極是矣予曰此是因柳星漢事乎秉鼎曰本自星漢事出而安默之弟鳴鼓閔致福諸人凶論則實是安默之所主張矣秉模曰吏判事殊涉未安臺通甚重初何不審愼而所謂疵累雖曰今始覺得陳疏自引可也靜俟物論亦可也而旣通不當通之人旋請勿施事體不當然矣予曰此何足費論今番中批諸人事予非爲遇慶疏蕩也蓋吳翼煥疏中語雖似閃忽回互其所云云必有所聞之處翼煥疏遠人也以渠所聞直陳於疏章比之徒懷其心不露其跡之類反不足深罪大抵予若行而爲天下法言而爲天下則由近及遠粹然交孚則寧有是說尹永僖事以渠一人之故或恐重傷無累之人故有向日處分而豈可以此枳其兄弟乎李謙彬今不必提說而此亦後世事古人豈以此等事爲大罪也至於李晴事尤是䵝昧柳星漢疏上款語雖曰關係莫重予則初未覺得下款語未知其旨意之如何而其所云云萬目所覩不待辨而自辨前後臺批之靳允蓋爲情與跡之未分也星漢則官職自如乃於越一層之李晴置之重律是豈成說乎借述借宅等事原不足論且昨年一番疏通還復作輟則是豈予咸與維新之若心乎李安默事未詳其委折而亦豈可以弟之故竝枳其兄乎履素曰此等之人恐不可咸與維新矣予曰以都政事連日酬應今日賓對實難自强而不欲輟月六之例特命召接民國事外豈可提煩也行司直鄭昌順等曰聖世無棄物而殿下欲施疏蕩之典則固宜下詢大臣斟量處分而今者特除無非干犯至重之人一紙書下燈至頒布豈非萬萬過中者乎予曰卿等勿復言也今日處分亦豈無多少商量者乎予敎履素等曰他無可達之事耶秉模曰義州府尹李義直出自恩補何敢言私而聞其親年篤老塞外經年又將至再在朝家孝理之政合有垂念之道故敢此仰達矣予曰卿言好矣若早知如此則豈令久淹於塞外乎予又曰嶺南慰諭使非久復路云見其狀辭則其所區別頗有條理矣履素曰以狀辭觀之嶺民之均霑惠澤可推而知甚幸甚幸矣予謂致中曰卿是予之宮僚而邇來久處散地及除銓任必欲使之一經都政矣今都政旣過曲諒之道不必待由單卿意如何致中曰臣之筋力實無奔走之望而職非崇品不敢筵懇故至今黽勉矣今伏承曲諒之敎臣不勝感祝矣予曰明年則入耆社耶致中曰今晦當與榮於靈壽閣矣予又曰兵判之再經都政過矣明年園幸當前卿之筋力恐難强亦欲曲諒而但一筵遞兩銓無或如何庠曰若獲遞免則在臣萬萬感祝矣予曰然則當一體許遞矣昌順曰慶禮當前其在飾喜之道固宜盡善盡美而頃伏奉傳敎下者有瞽師女伶除之之命蓋瞽師女伶等應行之儀實非張大之事也臣伏望依例肄習以爲稱慶時丕飾之方焉予曰慈心撝謙不欲張大予之所特命權除者亦出仰體慈敎以爲順志之道矣且來月則恐懼修省之月也凡事務從節省若賴天之靈來秋豐登則進宴時自當如例矣履素曰臺臣之新啓所奏少無積誠勉回底意殆若謄傳故紙者然臣竊爲慨然今日入侍玉堂兩司罷職何如予曰何必如是也
정조 18년 · 강
遞差承旨徐邁修沈晉賢兪漢謨
정조 18년 · 목
敎曰不當煩奏而煩奏今日入侍承旨一倂遞差
정조 18년 · 강
命飭五衛將假將檢擬淆雜之弊
정조 18년 · 목
右議政李秉模啓言五衛將卽武臣淸職而近來淆雜莫甚雜政堂上之僅堪假將者亦皆無難爲之請飭銓曹申明舊格各別擇擬假將亦不可任其淆雜請自今另擇勿爲頻頻遞改之意一體分付該曹從之
정조 18년 · 강
命訓戎鎭蘇弊形止關飭營閫使之報來
정조 18년 · 목
右議政李秉模啓言前因訓戎鎭之凋弊大臣筵奏另擇差遣考其實跡用以防禦使履歷事分付銓曹亦以營閫相議捄助期於蘇弊之意有所關飭矣近聞時僉使安橚不無修擧且經累考銓曹自當用防禦履歷而營閫捄助之方無論巨細臾無皁白事勢設或猝難矯革筵稟之後置之相忘之域有關事體請以此關飭營閫其間捄助之爲何事蘇革之爲何弊使之報來俾有當初申飭之實效從之
정조 18년 · 강
命停關東春操巡點及北關合操巡操
정조 18년 · 목
因關東北關習操取稟狀啓大臣以歲荒請停從之
정조 18년 · 목
左議政金履素啓言江華留守曺允大狀啓以爲明春賑資不可不措劃本府船材請得時屬公錢二千七百兩中從所入取用爲辭前此狀啓中歲前救急之取用賑餘錢云云旣違於他道賑法今此狀辭又不請稟處請該守臣從重推考從之
정조 18년 · 강
命鴨島契貢人所懷置之長興庫貢人移法司科罪紫門軍契貢人布十五同價以二兩錢依節目出給眞絲契貢人落本之弊令該曹從便闊狹祭享軍契貢人所受別役價令該曹作等出給
정조 18년 · 목
左議政金履素啓言貢巿人弊瘼有草記稟處之命矣取見貢巿人所懷則鴨島契貢人以爲辛亥大水本島折半浦落故進批物種每年加用呈訴受價殆無虛日而戶曹之一同知會減實無充補之道多年加用草價一一上下本島漂失結數卽令代給云該曹之草薍一同加會減便是增價且或預下貢價以爲聊賴之地者其所顧恤比他有別則必欲憑籍浦落或請加用之受價或請土地之代給一年之內再煩天聽殊涉猥越置之爲宜長興庫貢人以爲渠貢進排地衣爲弊多端而適有新募願入者故新舊地衣竝爲無價出給仍以貢勢蘇復後閤門地衣進排之役亦爲擔當擧行事相約矣于今幾年終不擧行使渠等四十年無價進排閤門排設價若不別爲上下則移付於地衣契使之擔當擧行云閤門排設本是渠輩所當之役則貢價之別爲上下已是無理所謂地衣契人蘇復後擔當之說不過渠輩之私與酬酢敢爲移疾之計有此猥越之事極爲無嚴移法司科罪爲宜紫門軍契貢人以爲布十五同自兵曹從貴上下事節目啓下而壬子年關東布每疋以錢二兩代納之後渠等所受布則每疋一兩上下大抵關東布十五同旣已劃給於貢人則代錢二兩渠等目當受食而若以一兩上下則此與未變通時同然云代錢則以二兩收捧貢價則一兩上下貢人稱冤亦足無怪年前廟堂以分付該曹定數出給之意覆啓蒙允而至今因循者似由於該曹布代行用錢爲一兩故也一依當初覆啓或以本色布或以二兩錢隨其邑捧上下事嚴飭該曹爲宜眞絲契貢人以爲渠貢乃是戶曹員役擧行者而戊戌作貢近來唐價高騰落本至於二千餘兩之多若不依前目戶曹擧行則許多落本之弊特令矯捄云近來白絲一種燕巿價直比前倍增至於昨年有譯舌輩呈訴本司貢人難支果是實狀而已自戶曹預下貢價以爲救急之道貢價添給雖難輕議而分付該曹從便闊狹爲宜兵曹祭享軍契貢人以爲元貢外爲弊專在於別役受價而各年別役所受少則四五千兩多則七八千兩或萬餘兩而皆以各處情費之消瀜名存實無無以支保別役價一依營繕紫門兩軍契例作等上下云今若酌定其數作等上下一如他貢之例則非但貢人無中間糜費之事在公家亦無惟意濫下之患令該曹折衷各年軍價作等上下事分付兵曹爲宜竝從之
정조 18년 · 강
諫院玉堂請寢疏通之命及承宣遞差之命竝不許
정조 18년 · 목
正言鄭魯榮啓言近來懲討不嚴隄防日頹雖以今日疏通事言之干係員犯之至重至大者凶醜餘孼之不容復廁人列者一竝施以曠蕩之典亂臣賊子其將何以忌憚乎請亟寢成命以光聖德以杜亂源不允○副校理尹序東啓言俄伏見傳敎下者三司特除有干犯最緊關係至重者多在其中隄防之壞損義理之晦塞當如何哉請亟收成命敎以過矣又啓言諸承宣之仰請還寢旣是職分之當然因此徑遞有欠包容之聖意請亟寢諸承宣遞差之命敎以亦過矣
정조 18년 · 강
遞吏曹判書李致中兵曹判書具庠以徐鼎修爲吏曹判書趙宗鉉爲兵曹判書竝前望也
정조 18년 · 목
敎曰筵席皆示曲諒之意此亦由於禮使吏曹判書李致中兵曹判書具庠今姑許遞前望單子入之待下批牌招察任
정조 18년 · 강
遞差兵曹堂上閔昌爀
정조 18년 · 강
仍任禮曹參判李集斗
정조 18년 · 강
命新除守令邊將皆令明日待令
정조 18년 · 강
命義州府尹李義直今日政內擬
정조 18년 · 목
敎曰今聞大臣言其篤老侍下情理果難許久離捨早卽聞知豈至于今以其外補銓曹則似難內移義州府尹李義直今日政內擬
정조 18년 · 목
因大臣請罷陳疏徑出也
정조 18년 · 강
以前縣監趙德潤爲校理中批也
정조 18년 · 목
敎曰胄筵資益之力亞於朴諭善諸人每不禁伊人之思蓋其所抱家傳有自尤工於朱書疇昔講是書也與之討論動輒竟晷而其朱墨點評尙留案頭有時摩挲如見伊人近印百選欲以新本與其家而年前徵稿亦欲淘汰印給此豈足爲厚報乎今適有窠故賓客趙明鼎子前縣監趙德潤校理除授牌招入直
정조 18년 · 강
遞差承旨沈晉賢仍命司謁令掖庭署嚴處
정조 18년 · 목
敎曰玉堂趙德潤除授傳敎食後書下以姑無見窠承旨微稟而司謁不卽轉稟以致許久遲滯當該司謁令掖庭署嚴處政廳進去承旨之更不提奏亦甚駭然當該承旨遞差
정조 18년 · 강
以黃昇源洪義榮徐有臣李太亨爲承旨竝前望也
정조 18년 · 목
敎曰承旨前望單子入之待下批與不爲仕進承旨牌招
정조 18년 · 강
命明日守令邊將召見時各次待令輪對官及各司久任郞官竝來待
정조 18년 · 목
敎曰明日以守令邊將召見旣臨便殿待下敎待令之各次輪對官使之一倂來待歲末久任郞之召見之法意在於考課計功此亦存羊之義各司久任郞廳亦於明日待令
정조 18년 · 강
承旨李晚秀陳疏賜批仍命減下春秋兼銜
정조 18년 · 목
晚秀陳疏以修撰官兼銜與其兄時秀所帶知春秋在法應避而矇未覺得晏然仍帶請賜勘處批以所請依施○政院啓言左副承旨李晚秀上疏以勘處爲請而依施事命下矣何傳旨捧入乎敎以昧於格例由於疏闊未必不爲長處疏批依施指春秋兼帶之減下則今此勘處捧傳旨云云誤矣
정조 18년 · 강
命比安縣監兪漢㝢寬限下送
정조 18년 · 목
慶尙監司趙鎭宅以比安縣監兪漢㝢母病危重不得已許由馳啓敎以如得少間歲前後卽爲下送後草記事分付銓曹此時本道豈可一刻曠官而孝理之下有難還卽下送姑爲寬限以此意各別嚴飭
정조 18년 · 목
義禁府啓言前古阜郡守金載華原情以爲捧糴事開倉以後逐日赴倉罔夜董督或値病故則間使首鄕代捧而繡啓所云一任座首誠爲曖昧至於簸揚穀事災年糴政尤係嗣歲救荒之資不可不精實捧上故就其中麤荒太甚者使其還民眼同倉屬簸揚任怨而行之繡啓中簸揚之穀還充吏逋云者誠莫知所謂簸揚所棄之穀皆是空殼則旣欲精捧雖曰吏逋豈許苟充所謂刑杖之失當衙客之干政繡啓旣無指的難以條對上項諸條莫非昏謬不職之罪云請刑推敎以除刑推議處金載華照律杖一百收贖告身盡行追奪私罪允之敎以功減一等又啓言河東前府使李喜大原情以爲不能束下戢奸實所難免民狀替題事渠本以武夫文識不足或値民狀之不可不措辭題給者則以已意敎諭刑吏使之構出題給至於簽丁納賂事矇無知覺色吏之中間捧賂難保其必無軍保錢則還給時招致各面面里任一一出給使之分給於所納軍民今此繡衣論列莫非矇然不職之罪云曾經都總經歷請議處允之又以罪目啓請照律允之敎以區別功議草記勘放又啓言全州判官沈鉁原情以爲丁女獄事丁女被殺在於七月二十二日渠之査得元犯在於二十三日論報營門成獄同推後營門又爲錄啓繡啓所謂以丁女之飮藥自斃論報營門實爲曖昧莅任處事專事姑息事以昏劣之姿何敢爲分疏之計本邑名雖之次未免赤地故面議道臣定以公賑而救急之方姑待畢糴後擧行旣不得先期發令故民間亦不知得緣此而謂之專不留意抄戶之專委吏手官隸之到處討食事本州物衆地大有難一一躬審不得已另擇監色分等抄戶屢送吏鄕摘奸精抄民間騷擾難保必無火稅濫執事本邑火稅只有上官一面大嬪房火加田此是一土兩稅該宮收稅自有定式豐凶元無加減故民人自前稱冤而況今年赤地白徵尤爲可悶故以此論報營門期於蠲減而京司未減給之前該面書員依例執卜則民人輩濫執之說至入繡衣之風聞楮價濫徵事楮一隻給錢五兩五錢自是邑例今年楮亦被歉以錢代納而至於價本之多至十六兩矇未聞知檢田之行載妓往來事此乃常情之所不爲事涉猥屑固不敢費辭發明禁酒之際邑豪專利事年事判歉之後營門嚴飭酒禁而初無別般推治之事邑豪之從中專利實未覺察云請刑推敎以除刑推議處沈鉁照律杖七十收贖徒一年半定配私罪允之敎以功議各減一等又啓言咸昌前縣監金成鎭原情以爲還上單代捧事赴任之後考見還案則昨冬所捧米太中以租單代捧之數合爲六千一百六十石已捧之穀勢難變通依例分給後將欲待秋以本色收捧矣年事失稔毋論單代準捧無路未免襲謬土豪奸吏互相表裏民人之遷徙相續事本邑流來還弊已成膏肓則吏鄕之舞弄民人之遷徙勢所必至而莅任屬耳未及釐革云請刑推敎以除刑推議處金成鎭照律杖一百收贖告身盡行追奪私罪允之又啓言歲幣差使員金川郡守李命瑀原情以爲歲幣領運時下輩討食之弊亦所稔聞十分嚴飭期無犯科矣不意帶去官隸潛捧錢兩行到黃州始爲廉知卽地嚴治準數徵給於三邑馬夫云請刑推敎以除刑推區別功議草記勘放
정조 18년 · 강
召見諸承旨及上號都監都廳輪對官久任郞廳守令邊將于誠正閣
정조 18년 · 목
予曰寧邊府使進前申大升進伏予曰久不見卿矣近間則病能差可而何間下往耶大升曰慶禮當前陳賀參班後當辭陛矣予曰豈可久曠過歲後卽爲下去也成川府使尹致性進伏予曰可以便養矣爾亦過歲後卽爲下去也命輪對官等進前奏職姓名訓鍊都監從事官崔熽進伏後不奏職姓名承旨洪義榮屢促之熽如癡如聾終不仰對末又以所掌謬對予曰此是誰也承旨蔡弘遠曰崔烜之弟也予曰都提調事甚慨然矣此豈爲官擇人之義乎大將雖欲以此等之人差出都提擧當挽止而乃以如此者流遽然首擬至於點下之境此豈成說乎漢城判官盧▣曰帳籍庫舍甚不足量宜增建似好故敢此仰達矣予曰與判堂相議爲之可也司僕判官韓大裕曰本寺有名無實而徒爲京鄕之弊者各邑分養馬是也合有釐革之道故敢此仰達矣予曰後日輪對入侍時更奏可也司僕僉正趙鎭奎曰牧場之弊在在皆然尙今不得矯捄之策矣予曰旣不審量臨時構對語無倫次拿處訓鍊都監從事官洪樂游進前予曰俄以騎郞入對今又以訓局郞更入乎亦爲拿處上號都監都廳進前予曰工役幾何爲之丁若鏞曰歲前優爲了事矣予曰玉寶亦始刻役乎若鏞曰今方治玉矣予曰女官之整待與不足之數書來乎若鏞曰未及分定故不能書待矣予曰實用爲幾人不足爲幾人幷皆書入可也予曰景慕宮玉册書寫官未嘗工於筆翰向見其字畵頗俗明日更見後徐徐入刻可也承旨黃昇源等曰臣等有區區所懷矣予曰有何所達豈不有禁令乎昇源曰昨日前望點下諸人多是關係不輕之類或恐義理漸晦隄防不嚴故敢此相率仰籲矣予曰本意非不知之昨日之諭亦已盡矣特不拈出名字有異涉禁故許其發端而不必更提矣
정조 18년 · 강
命均廳移納米他衙門買賣之弊言子該堂決處
정조 18년 · 목
均役廳郞廳李素所懷以爲均廳應捧之米不過諸道免稅結專以貢人移納米除留惠廳需用於各營門支放之資而歉歲則貢人不爲願賣至於豐年多數移納近來雖値大有之年所謂移納絕無而僅有軍兵放科無路排比每每稱貸於惠廳惠廳米儲因此減縮將有主客俱困之慮大抵他衙門不得移納乃是均廳事目而近來或有潛賣之事此後無論某營門某衙門貢人預賣切勿許買之意定式施行似好矣敎以言于該堂決處
정조 18년 · 강
命宣惠湖西廳每年所送戶曹木錢除留事問于該堂稟處
정조 18년 · 목
宣惠湖西廳郞廳宋厚淵所懷以爲本廳木錢自來不敷而戶曹貸去之米殆近二萬石以本色還捧其勢末由自本廳每年所送木錢中次次除留以爲計捧之地似合事宜矣敎以問于該堂稟處
정조 18년 · 강
命畿邑儲置米會減之數折衷都下事問于該堂稟處
정조 18년 · 목
宣惠京畿廳郎廳洪元變所懷以爲畿邑儲置米分四等會減之際多寡虛實每難眞的旣不可以隨報準許亦不可以勒加刻削其所存減都不出略綽依俙故本廳則必以冒濫爲責各邑則輒以不足爲辭或致往復頻繁終無以綜核今若取各邑年衷會減之數從其不濫不約之間折衷都下而至於陵園修改之役及春秋幸行時各樣應費亦爲定式都下於本道監營使之從實分劃則庶無列邑異例混報之弊矣敎以問于該堂稟處
정조 18년 · 강
命諸道會付穀不足之邑請劃常賑穀時取耗還報事問于該堂稟處
정조 18년 · 목
賑恤廳郎廳宋持敬所懷以爲戶曹所管諸道會付穀有不足之邑則每以常賑穀移劃取用便成謬例常賑穀簿因此漸就耗縮此爲可悶此後則會付穀或有不足之邑報本廳後量其當用而請劃只用其耗條元穀則卽使還報之意定式施行則常賑穀元數似無見縮之弊故敢此仰達矣敎以問于該堂稟處
정조 18년 · 강
命訓鍊都監從事官洪樂游司僕僉正趙鎭奎分揀放送
정조 18년 · 목
樂游鎭奎囚單子敎以分揀放送
정조 18년 · 강
命訓鍊都監從事官崔熽汰去訓鍊大將李敬懋緘辭重推
정조 18년 · 목
敎曰訓鍊都監從事官崔熽爲先汰去雖非實職自有事務則以如此衰憒不堪之人肆然擬望以致筵席擧措之駭悖此亦官方貽羞莫甚該大將不能小心之罪不可置而勿論訓鍊大將李敬懋爲先緘辭從重推考
정조 18년 · 강
推訓鍊都監從事官金載恒廣興奉事李鎭熙
정조 18년 · 목
承旨李晚秀啓言訓鍊都監從事官金載恒所懷仰奏之際語多猥屑且無結辭請推考從之又啓言廣興奉事李鎭熙以本倉逋欠事陳所懷而語無次序極涉猥雜請推考從之
정조 18년 · 강
遞修撰徐有鍊洪秀晚校理朴吉源副校理尹行直副修撰金熙朝
정조 18년 · 목
承旨李晚秀啓言修撰徐有鍊謂有情勢陳疏徑出原疏纔已退却所當直捧禁推傳旨而此與無端徑出有異請推考警責仍卽牌招入直敎以許遞如有情勢同者亦爲許遞竝令明日政差出
정조 18년 · 강
命訓鍊大將李敬懋緘問時掌令李心傳持平朴蓍壽署前行公
정조 18년 · 목
政院啓言訓鍊大將李敬懋緘辭從重推考事有命而大司憲申光履雖已出牌而勢義吳翼煥掌令李益洙持平李寅采在外掌令李心傳持平朴蓍壽未署經無以備員擧行敎以使之署前行公
정조 18년 · 강
領府事蔡濟恭以崔熽處分事上箚自引賜批
정조 18년 · 목
箚略曰卽伏聞今日輪對入侍訓鍊都監從事官崔熽以擧措昏憒致勤嚴敎至有該營大將緘辭重推之命臣於是惶愧震悚不知措躬之所蓋臣與熽自來相知其少也愛其才名之騰於陞庠其筮仕而經守令也喜其凡事皆有條理及夫近年以來又喜其忍飢守拙雖相知如臣十年之間來見絕稀臣之所知者只平日了了之熽矣以故從事官有窠也臣果以熽之可合通告於該大將及其擬望蒙點以投剌數昨來見臣而有問而渠不能詳對有言而臣不能諦解臣竊怪其今熽非古熽問於人蓋十數日前爲風所中雖獲漸差未及良已而不敢言病於公役强起以赴矣臣方且駭且悶竊有所商度豈意以其樣進身於香案咫尺之地以貽簪紳之羞乎臣忝居都相之任以如許不堪之人使之差擬莫非臣不能事事之罪而畢竟以其罪移之於該將臣臣則晏然自在此尤臣難赦之罪也伏乞聖明亟削臣職以淸官方批以莫嚴者筵體則以渠幺麼末蔭擧措十分駭悖略示薄警於擬似之該帥矣早知今熽之非古熽豈忽忌器之戒而使卿至於箚引耶大抵其人則太昏憒其不愼簡僚不能無慨慨於卿者然微事也安心視事仍命遣史官傳諭
정조 18년 · 강
命寢訓鍊大將李敬懋緘推公事
정조 18년 · 목
憲府以訓鍊大將李敬懋緘答啓請上裁敎以都相陳箚自引其在敬禮之道有難仍令照律此公事安徐以便大臣之心
정조 18년 · 강
昌城尉黃仁點上疏乞免享官賜批許施
정조 18년 · 목
仁點以太廟臘享獻官預差疏陳病狀請賜變通批以所請依施卿其安心調理仍命遣史官傳諭
정조 18년 · 강
命嶺南應資老人之見漏者政官待開門牌招開政下批
정조 18년 · 목
慶尙監司趙鎭宅以見漏老人更爲採探馳啓敎以政官待開門牌招開政下批
정조 18년 · 강
命海南縣監鄭杆待麥秋拿處大同未收事令惠廳稟處
정조 18년 · 목
戶曹啓言海南船稅穀裝運之際沙格監色之奸弊不一其端該縣監鄭杆不能嚴束禁防之罪不可不嚴處待糴事了畢依前筵達拿問定罪大同未收係是惠廳所管請令該衙門稟處允之敎以該縣監拿處事待麥秋擧行
정조 18년 · 강
湖西慰諭使洪大協以恩津連山鎭岑等三邑慰諭形止抄戶數爻馳啓
정조 18년 · 목
狀啓以爲臣自尼城轉到恩津而連山鎭岑等邑亦隨所經到處宣諭莫不鼓舞感頌恩津亦一沿江之尤甚也本縣江景數十里大坪卽七面交錯之地溝乏引漑之利而爲旱所傷禾苗盡爑野無岸麓之阻而受風最偏穗實皆損場無築圃之穀室有懸磬之歎窮寡老鰥率多遑急之患餘外七面土品不甚斥鹵穡事間多收穫民情僅或稍安連山鎭岑則俱是之次而半山半野洞谷相錯山沓生水谷風差歇穀苗俱能成樣災傷則互相甲乙民憂則姑免庚癸除非最無依之類擧有奠接之形恩津之歲前私救開春公賑連山之私賑鎭岑之救急各該守宰俱爲殫誠次第拮据臣又面面另飭恩津連山鎭岑等邑抄戶數爻開坐于後○恩津還民抄戶二千四百四十八戶內最尤甚一千一百三十九戶尤甚九百二十六戶之次三百八十三戶軍民抄戶八百四十三名內最尤甚五百十九名尤甚二百名之次一百二十五名連山還民抄戶七百十六戶內最尤甚一百五十五戶尤甚二百三戶之次三百五十八戶軍民抄戶三百八十七名內最尤甚一百十一名尤甚一百二十二名之次一百五十四名鎭岑還民抄戶五百七十九戶內最尤甚一百三十一戶尤甚一百七十九戶之次二百六十九戶軍民抄戶一百九十三名內最尤甚三十六名尤甚七十二名之次八十五名
정조 18년 · 강
配金履容于泰川康命吉于海州
정조 18년 · 강
勘放金吾時囚沈鉁李喜大李命瑀等
정조 18년 · 목
義禁府啓言沈鉁功議各減一等減徒加杖杖一百收贖告身盡行追奪放送李喜大杖一百收贖告身盡行追奪放送李命瑀杖七十收贖奪告身二等放送
정조 18년 · 강
召見稟事閣臣及戶曹堂郞于壽靜殿修改所
정조 18년 · 목
敎曰承旨二員與戶曹堂郞紫門監官員來待是日親檢壽靜殿補階及壽靜門修改之役
정조 18년 · 강
命慈殿慈宮詣景慕宮合行儀節發遣郞官收議於在外大臣及儒臣
정조 18년 · 목
禮曹啓言來月二十一日展謁景慕宮慈殿慈宮亦當詣宮令該曹問其合行儀節於大臣仍具禮官意見草記事命下矣問于大臣則領議政洪樂性以爲素昧禮學實無以臆對左議政金履素以爲旣無已例之可據則惟當緣情制禮務歸至當而已臣於儀文茫無通曉何敢妄有仰對右議政李秉模以爲謹以家禮祠堂章及先正臣金長生家禮輯覽參以愚見則王大妃殿當由正路陞從正門入詣床卓之西近北南向立惠慶宮拜位當於中宮殿拜位前設特位而惠慶宮就位行再拜禮後陞自西階從西狹門入王大妃殿周審宮內惠慶宮從而奉審訖王大妃殿先由正門出從正路降還次惠慶宮次由西挾門出從西階降還次似或不至於有違禮意而王朝之禮至嚴惟聖制禮請上裁領府事蔡濟恭以爲第以臆見言之坤殿自當行再拜禮於廟庭版位慈宮與坤殿差異似當於床卓之前行再拜禮慈殿不可不臨視廟內而禮當無拜若親坐卓前奠以一酌奠畢起身然後各殿以次獻酌則於情於禮可以無憾但念王朝之禮異於私門安敢保如是行之能無掣礙否乎聖學高明絲毛不漏惟在酌古斟今俾合厥中行判府事金憙以爲謹按家禮祠堂章曰雖尊長亦由西階又曰設特位儀禮經傳通解續少牢下篇主人獻于房中章曰南面于其右註曰尊不與爲賓主禮也又有尊長休尊長坐之文以此推之則殿下展謁時似當特設一位於宮內床卓西近北而王大妃殿由西階陞從正門入仍就特設之位南向而坐矣臣又謹按家禮祠堂章曰主人北面於阼階下主婦北面於西階下主人有母則特位於主婦之前臣之先祖臣金長生所撰家禮輯覽敍立圖亦如是以此推之則似當於西階下中宮殿拜位前設特位而惠慶宮就位北面行四拜禮矣環繞三周又見於家禮墓祭章而墓祠一體禮無二致又可以推以行之於王朝禮則殿下展謁後奉審時王大妃殿似當自特位起周審宮內惠慶宮自拜位進由西階陞從西狹門入如禮奉審訖王大妃殿先由正門出從西階降還次惠慶宮次由西狹門出從西階降還次恐合情禮矣請上裁參判臣李集斗以爲如臣謏見豈容輕議而第伏念慈殿於閟宮有母儀宜無拜禮入廟時由正門入立臨審視恐合情文慈宮齊體也楹外先行拜禮廟內仍行奉審禮以合事宜請上裁參議臣金履翼以爲如臣謏見未能博考至於私家禮節有不敢援引何敢率爾仰對而第伏念慈殿以母而臨子也由正門入廟內立臨審視慈宮齊體也特於正門外少西階上楹內設拜位先行拜禮仍由正門入廟內行奉審禮似或合宣請上裁臣鍾顯之意則慈殿詣宮時則由正門入略倣先朝臨廟之儀設褥位於廟內當中立少頃周審而出慈宮由東狹門入設立位於戶外當中行再拜後奉審而出似無掣礙亦合情禮請上裁敎以禮判之說似合於先儒之論王朝之儀而係是創行之典禮當博詢處之在外大臣儒臣處發遣郞官收議可也
정조 18년 · 강
命安岳郡守罷黜之代今日政擇差
정조 18년 · 목
黃海監司李泰永狀啓以爲安岳郡守李文會正朝差使員差定後謂有身病連爲頉報爲先罷黜敎以今日政擇差待下批一兩日內辭朝
정조 18년 · 강
命檢書官朴宗善特爲陞六仍命檢書官減下
정조 18년 · 목
檢校直閣徐榮輔啓言檢書官朴宗善仕日過今朔則當爲出六準朔而只以十餘日未滿之故今都政不得陞六何以爲之敎以特爲陞六先付司果待窠付職仍命檢書官減下
정조 18년 · 강
命吏曹判書徐鼎修更卽牌招參判沈煥之參議韓晚裕許遞
정조 18년 · 목
政院以鼎修等違召捧入推考及罷職傳旨判書參判更卽牌招啓允之敎以參判參議許遞今日政差出
정조 18년 · 강
嶺南慰諭使李益運上疏請收諸倅仍任之命賜批
정조 18년 · 목
疏略曰卽伏見備局行會臣之奉使不職之罪果畢露無餘矣大僚之請仍三倅亶出於歉歲緩糴之慮而如陜川倅之昏憒不堪容或可恕惟彼金海漆谷兩倅臣所論列俱係不法懲貧之政斷當以法㴀事豈或低仰於其間哉倘使臣言爲是則彼兩倅不可容貸若使臣言爲非則奉使失實之罪臣焉敢逭所犯者貪墨所論者不法而旬日之內乍罷旋仍佩符臨民依舊樣子則他倅無所懲畏嶺民莫不滋惑臣恐緣臣一誤此後銜綸之人擧皆緘口囚舌相戒而不敢言也擧條批旨有還朝後分等稟啓之敎而臣旣灼見其不法則俄頃之間豈或吐言吞言自陷於不誠之科哉枉尺直尋理所必無則甘於貧饕能於賑糴臣未之信臣所論啓實慮還政之紊亂使彼倅一日在官則決知其無益於還賑而徒見其流毒於邑民金海府使鄭東愼漆谷府使柳鎭爀罷拿之律無容更議待其爰辭與臣所論若爽一毫則臣請伏妄言之誅以謝彼兩倅矣臣行到星州始見備關恧蹙之極義不容泯默亦不敢遲待復命忙急治疏略暴事實伏願亟收諸倅仍任之命仍治臣妄言之罪以爲他日奉使者之戒焉批以前此論列諸倅之姑許仍任者大臣之言亦似有意見故耳今見爾疏以甘於貧饕能於賑糴爲必無其理至謂以此後含綸之人相戒囚舌之端則到此豈嫌銷刻依請許施其代今日政拔例另擇待下批給馬下送其中陜川倅容或可恕云爾則不必一體差代待爾還朝當更問後處之若此則巨濟倅之罪名論列不下於右兩倅不可一勘一否亦令今日政差代給馬爾其勿辭待竣事卽爲還朝
정조 18년 · 강
遞承旨徐有臣以兪漢寧代之前望也
정조 18년 · 강
吏曹判書徐鼎修上疏辭職賜例批
정조 18년 · 목
敎曰吏判批下牌招開政
정조 18년 · 강
以沈晉賢爲義州府尹備薦也
정조 18년 · 강
有政吏曹判書徐鼎修進
정조 18년 · 목
以黃昇源爲吏曹參判金履翼爲吏曹參議安廷善爲持平鄭東觀爲校理鄭履綏爲修撰李致中爲工曹判書沈煥之爲左尹高萬說爲禮賓參奉初任也金處漢爲金海府使李邦運爲漆谷府使梁垸爲巨濟府使洪秉德爲金川郡守林蓍喆爲安岳郡守○再政以洪秀晚爲副校理金熙朝爲修撰韓光植爲副修撰沈煥之爲承旨○三政以韓晚裕爲禮曹參議
정조 18년 · 강
命平安監司金思穆所請私賑穀折米限五千五百石特爲許施
정조 18년 · 목
備局啓言卽見平安監司金思穆狀啓以爲江界楚山渭原等三邑及所屬十七鎭堡付賑之穀計口酌量排巡假令則當賑折米合爲五千五百石在前如此之時秋賑穀多有請得之例折米限五千五百石特爲劃下事請令廟堂稟旨分付矣今此所請卽是假令隨其用餘自當還錄不必較絜多少請依狀請許施允之
정조 18년 · 강
命水原附近邑三賑穀中米皮限三千石移劃本府
정조 18년 · 목
備局啓言水原留守趙心泰狀啓以爲本府今年歉荒挽近所罕被災頗甚朝夕近止者亦當議賑則所入穀物預先經紀然後可以濟活依壬癸巳例參互米皮限五千石許劃而本府元無三賑穀之推移者以附近邑所在備荒帖價常賑等穀參量移劃事請令廟堂稟旨分付矣在前設賑時則本府有營賑等穀名色故猶可以自本府劃給而今則皆屬軍餉今此移轉之請勢所卽然而道內穀簿無以準請區劃若得米皮三千石則庶可排比請分付道臣附近邑三賑穀中限此數酌量磨鍊仍令往復該府使之從便轉輸允之
정조 18년 · 강
命京畿營賑穀一萬石常賑穀五千石依畿伯狀請許劃水原三千石亦於此數中移劃
정조 18년 · 목
備邊司啓言京畿監司徐龍輔狀啓以爲道內尤甚十邑六鎭賑口多寡雖不可先期硬定而粗有所科量者所入賑穀營賑穀一萬石常賑穀五千石特許劃給事請令廟堂稟旨分付矣十六邑鎭皆非物衆地大之處所入賑穀自可科量而水原府賑資亦當出於道內穀簿未知道臣竝此入量與否而今以萬五千假令排比於十六邑鎭及水原府則可以綽有餘裕請依所請準劃水原府三千石使之此數中移劃允之
정조 18년 · 강
命社稷祈穀親祭時省牲器以親行磨鍊
정조 18년 · 강
命都監役所作拏掖隸馬榮麟令都提調嚴棍後移送法曹嚴治不能檢束之司謁及首隸捉來決棍後草記
정조 18년 · 목
上號都監以都提調意啓言近來掖隸之出沒作弊於都監門外者不止一二而至於今日別監一人自稱馬哥突入一房役所招出針婢擧措駭悖故使之禁止則詬詈作拏罔有紀極前後聖飭之下渠雖頑悍安敢如此不可尋常處之請卽令攸司照法嚴治敎以化外不率甚於頑苗近來掖隸事不費稱敎者久矣果有此所犯萬萬痛惡卿於明日仕進時嚴棍後移送法曹各別嚴治以懲群徒之習不能檢束之司謁及首隸亦爲捉米決棍後草記
정조 18년 · 강
副修撰韓光植上疏賜批
정조 18년 · 목
疏略曰閟宮獻號之禮是我殿下至哀之攸結至誠之攸竭其必欲曲盡情文一毫無憾者雖夫婦與知也此所以務從審愼之方至有改議之擧而今雖實德丕彰至行普揚第其一二字簡嚴只揭宏綱若夫演釋昭示後世則必賴乎册文之摭實以之闡微發隱而臣於日昨伏見册文謄本原其大體非不贊美揚扢而但於改號之字或欠發揮之語此或當初議號時所裁而改議之後仍用舊本而然耶今雖琬琰就編剞劂垂畢而玆事至重不可苟然而已臣願殿下亟降明命使我閟宮實德至行煥然昭明永垂千億批以册文之改撰關係莫重且其可否有非予私自硬定宜循公議卽令政院遣史官問議于時原任大臣而文衡兩館提學處亦爲收議以來
정조 18년 · 강
司直李秉鼎疏陳病狀乞免享官賜例批
정조 18년 · 강
宣惠廳以本廳郞廳李素等所懷諸條稟處
정조 18년 · 목
該廳啓言本廳郞廳李素所懷以爲貢人預買他營門他衙門切勿許買之意定式施行云矣貢人移納均廳外不得買賣曾有定式而近年以來或不無預買之事今後則請申明舊典雖經筵稟俾勿許施宋持敬所懷以爲諸道會付穀以常賑穀取用常賑穀因此耗縮此後則報本廳量其當用而請劃只用耗條元穀卽使還報之意定式施行云矣穀物各有所管而推移取用殆無限節此不可無定爲界限依此施行洪元燮所懷以爲畿邑儲置米會減之際多寡虛實每難的知就各邑年年會減之數折裏都下而陵園修改之役及春秋幸行時各樣各費亦爲定式都下於本道監營使之分劃云矣各邑儲置之冒減果爲痼弊自本廳非不考正而列邑所報精濫不一今此都下之論誠有意見而事係新創有非猝乍間可以決定者往復該道爛加商度後從便處之宋厚淵所懷以爲本廳木錢不數戶曹貸去之米殆近二萬石自本廳每年所送木錢中次次除留許捧云矣度支需用亦不可不念更與該曹臨時相議就其所下木錢中略略計除以爲漸次收捧之地允之
정조 18년 · 강
上號都監以王大妃殿玉寶篆文景慕宮金印篆文惠慶宮玉印篆文書寫正副本啓
정조 18년 · 목
都監啓言王大妃殿上號玉寶篆文書寫官昌城尉黃仁點書出正副本景慕宮上號金印篆文書寫官行副司直尹師國書出正副本惠慶宮上號玉印篆文書寫官光恩副尉金箕性書出正副本謹此封進以備睿覽裁擇敎以以正本用之
정조 18년 · 강
備局以湖南慰諭使徐榮輔書啓諸條回啓
정조 18년 · 목
備邊司啓言卽見全羅道康津等六邑慰諭使徐榮輔書啓則其一康津南塘浦所在兵營外倉穀三千餘石還分於縣內一面居民難支之事也一戶所受幾過數十餘石則侵隣徵族之弊不言可想雖以營屬沾漑之資尙未釐單縣內一面則計戶量穀從略均依以其餘數付之本官移送附近邑倉仍分於附近面里色落條則以價折定自本官輸送該營則沾漑如前民弊可袪而遠外利害有難直決令道臣從長釐正郞爲報來爲宜其一兵營附城二千戶外餘戶幷屬本官事也當此民人百計避役之時見其居在城底爲永勿簽丁則其所投托勢所必至書啓中所謂他面將空者不是過語二千戶則依前屬之兵營其餘則屬之本官依他民簽丁果爲兩便之道而其所分屬之際必多紛紜之端亦令道臣爛熳往復於閫邑定其成規形止報來爲宜其一兵營進上價米限三百石以新儲置劃給俾除還米改舂之弊事也康津此弊曾入於繡啓自該廳每年以二百餘石新米劃給儲置至今遵行則今此還米劃給之說萬萬可訝必有中間換色之致爲先嚴關査問後置之而新劃一款置之爲宣其一珍島牧官所在場內面卽海南地而距官九十里三村面卽珍島地而距珍島越海百餘里距海南不過十里而三村面珍島外倉便同等棄以此兩面從便近互爲換付幷與軍保換屬以爲邑牧俱便事也其所論列實合便宜而土地分合亦關重政令道臣詳探事情論理狀聞後稟處爲宣其一長興來德等島官結稅錢自壬子定式與營邸進上價米相換而六邑進上限秋停免則屯稅之與進上價米相換者合有闊狹屯稅錢限明秋折半停退事也島民被災比陸尤甚則島民所被之惠宜家一視之政依所請許施爲宜其一興陽丁未條上納穀到靈巖致敗船人囚於穀主官其後因赦放送而到今沙格不知存沒令道臣待春査實如有可徵處徵捧無則蕩減事也臭載今至多年穀物尙無究竟事極可駭令道臣親執査實徵捧與蕩減間具意見狀聞後稟處爲宜其一興陽縣庚戌條稅穀偸食船主李德起尙在逃躱分付捕廳及刑曹掩捕還囚如數徵出事也亟令捕廳刑曹還囚徵出爲宜其一海南興陽寶城等邑戶惠廳納敗船米令道臣親執査實以久拯劣定式例待年豐徵捧永永拔本事也拯劣米之區別久近以錢三兩或二兩徵捧果有已例分付道臣區別年條定其分數修成册報戶惠廳以爲待年豐按此徵捧永爲拔本之地爲宜其一興陽縣癸丑條稅太自典牲署劃得外受從民願太一石價二兩五錢代待秋成米一石幷耗備納矣自華城貿得於貢人而以穀上納雖在年豐民弊滋甚依官錢什二例二兩五錢本邑加五錢合三兩收捧上道道內綾州等數邑亦有此名色穀物一體施行事也慰諭使旣探民情而有此歸奏依此施行之意分付該府及該道爲宜一其濟州三邑守令及使客往來時康津海南靈巖三邑分定都會各一年輪回擧行而使客每於古達島候風故雖非本邑都會之年島民受弊此後則靈巖都會之年依前從古達島候風康津都會之年從南塘浦候風海南都會之年從館頭浦候風依此定式事也海路便順則各從都會之年自其邑浦口候風實爲便好依此定式之意分付道臣而候風所之或便或否亦不可不更爲詳探以此意一體分付如有一分未審之端則使之具由報來更爲稟處爲宜其一濟州移轉穀入送時各其都會官候風處所設置祭壇待穀船畢到卜日行祭發船事也神之格思如水在地以理以勢所論甚當此後則依此擧行爲宜其一珍島郡馬島倉移設於南桃鎭旁近本郡境內連陸處水久革弊事也各邑諸島未嘗設倉此島之獨設非無所以而今於法久之後反爲島弊至於此極分付道臣從長移設後報來爲宜其一莞島年例所納營邑黃漆限十年除減俾有黃木長養之實效事也今因營邑誅求乃以所產之地反有難繼之憂寧不寒心乎營邑所納一幷限十年權減雖於十年之後以其間長養之如何及嚴立科條之如何論報本司然後始許復舊爲宜其一莞島右水營所納柴炭水爲革罷劃付數千石米或五千石年取耗給代哥舒木一依松政卜定事也紋木椵板旣非本鎭所產以錢代納便同勒定云爾則限以十年恐無義意永罷或減數間使之指一定式後論報爐治把圍之法一切嚴防隨現重繩碇索櫓木竝以間年卜定定式施行爲且其一近來倉庫之虛留誠一痼弊右水營今方極力克補云分付道臣定給期限遣裨反閱事也公貨郡移之飭前後何如而各該閫之無一謹守固極可駭至於右水使之到任許久尙未盡克云者尤可寒心身爲帥臣豈可犯手於校卒給代之資乎嚴飭道臣刻期克簿以其形止星火報來旣已登徹之後不可置之該帥臣罷職以勵他閫爲宜其一明年戰船改造以明秋或再明年三南最歉處一體施行事也戰船改造大關戎政比諸籍法亦有緩急有難擅議置之爲宜其一莞島風落大松近二百株許給本島地方康津海南靈巖等三邑浦村當戶使渠自造船隻自官量助物力貿遷穀物以紓民食及種子麥秋或秋成後竝與松價無邊徵捧事也捄荒之政莫善於貿遷今此風落松造船之論儘有意見特爲許給從便拮据後造船之爲幾隻貿遷之實效有無亦令枚報而此等之事說時易而做時難邑鎭之無所染指民情之眞箇樂赴有未可料竝以此嚴飭俾無反招民言之弊爲宜其一沿海諸邑及濟州甘藷廣種事也藷種之始米也議者或以爲此若成俗穀賤如土而今見書啓辭意則樹藝之漸不如初專由於營邑之求索云審如是也誠不可使聞於隣國爲先分付兩南道臣及濟州自官侵索之弊自今痛革多種而多收者減其烟役俾知所勸一成俗之後自當不令而行遍於國中姑先以此興勸爲宜其一加里浦僉使陳德履鉢浦萬戶安德恒或捐廩築城或鑿濠便民求禮縣監洪浩源一新城堞無不改觀合有褒奬事也二鎭將一邑守之誠心奉公極爲可嘉卽令該曹分等稟處鉢浦戰船亦令道帥臣具由狀聞後回泊於新鑿之濠爲宜其一李恒子孫之在於泰仁者採訪錄用事也年前該縣之以無論報極爲可駭令道臣採該其祀孫登聞以爲錄用之地爲宜其一康津學生張之翰妻吳氏旌褒事也節行若是卓異卽令該曹稟處其一長興進士魏伯珪益山士人李得一別加收用事也魏伯珪博通經傳善周宗族令人欽歎而年至七十泯而不章此誠有司之過也竝與李得一令該曹奬用何如允之
정조 18년 · 강
推大提學徐有臣仍命牌招
정조 18년 · 목
政院啓言大提學徐有臣因副修撰韓光植上疏謂有情勢延祥詩收券未及盡考直爲出去請推考警責仍爲牌招以爲科次之地允之
정조 18년 · 강
頒賜御定朱書百選千諸臣
정조 18년 · 목
敎曰御定朱書百選白綿紙二百十件內內入四十四件頒賜次內入八件西庫百件水原二十件五處史庫各一件內閣一件外奎章閣一件外閣一件成均館一件原任提學領府事蔡濟恭奉朝賀金鍾秀原任直提學判府事金憙左議政李秉模原任提學鄭民始提學沈煥之檢校直提學徐有防金載瓚鄭大容原任直提學徐浩修徐鼎修徐龍輔原任直閣金勉柱鄭東浚尹行恁金祖淳檢校直閣李晚秀徐榮輔南公轍原任待敎沈象奎徐有榘李存秀故賓客趙明鼎家前桂坊韓用和校正禮曹參議韓晚裕兵曹佐郞崔光泰前佐郞李始源監印檢書官朴齊家成海應各一件天銀紙九十五件內內人十五件頒賜次內入八件西庫三十五件水原十件檢書官徐理修柳得恭李藎模李集箕朴宗善李旭秀應製儒生十八人者役柳明杓閣吏劉相祐各一件賜給完白紙四十二件內內入二十件頒賜次內入二件西庫二十件不剪紙二十五件內西庫十五件水原十件貿白紙一百六十五件內內入六十件頒賜次內入十五件西庫八十件水原十件
정조 18년 · 강
承旨沈煥之上疏賜批
정조 18년 · 목
疏略曰云云批以本事大體豈不領略伊筵因同成均李秉鼎之續陳亦有下敎者卿必聞之況章甫之事勿及於搢紳法禁自有至嚴者乎卿其勿辭從速行公
정조 18년 · 강
命景慕宮玉册文令文衡往復陳疏玉堂極意淘洗改付標
정조 18년 · 목
領議政洪樂性以爲卽者史官來示副修撰韓光植疏本及聖批而有玉册文改撰可否問議之命矣臣得伏見玉册文而只知其極於贊揚盛德未見有欠於發揮字義則撰進者亦必竭其心慮盡其技能而天地日月之廣大光明實非文字所能十分摸畵則見之者又欲愈益揄揚靡不用極誠亦臣子之常情也臣豈容他議伏惟上裁領府事蔡濟恭以爲伏承聖詢更展玉册再三奉讀其所揄揚睿德非不盛矣但念一國輿情之請以二字改議者蓋欲摸畵出大之純行昭揭萬世而今此册文所稱述或近大泛此何等莫重莫大之事而若有一毫餘憾則將何以垂示千億乎堂疏改撰之請似由於此臣無容更議左議政金履素以爲臣之蔑識固不敢率爾議到於莫大之事第伏念揄揚盛德發揮懿美刻之琬琰昭示千億典章至重情文宜備此而苟有毫公未盡改撰入刻雖似重難而惟當一從公議務歸於至精至當該載詳書俾無欠缺而已伏惟上裁判府事金憙以爲臣於日前得伏見景慕宮玉册文謄本則謹奉以上二句卽所以發揮八字之義而今兹儒臣之言如此固知其出於贊揚之至意而册文改撰關係莫重誠如聖敎臣何敢妄議乎伏惟上裁右議政李秉模以爲天地之大日月之光實非文字間所能摸畵萬一而其欲十分揄揚一毫無憾亦臣子之至願也撰進之人想必竭心殫技而儒臣所論如此其在靡所不用其極之道豈容他議伏惟上裁大提學徐有臣以爲臣以玉册文製述人震懍駴懼惟竢嚴誅俯詢之下不敢仰對弘文提學具庠以爲景慕宮追上尊號玉册文若於演釋字義有所未盡則不可以剞劂垂畢仍爲不改卽命謹就原本更爲發揮允合情文藝文提學李秉鼎以爲臣素蔑識解事係至重至大悚息悸恐不知攸達第伏念閟宮獻號之改議寔出於我聖上必欲克敬克愼盡善盡美昭闡我閟宮盛德純行永垂來後毫分無憾之達者至誠則今此堂疏旣曰或欠發揮又曰不可苟然是儒臣已有憾於册大也前之撰進非不極意摸畵而區區徵見文不厭改事貴僉同況何等莫重之事何等莫重之文乎申命文衡益加覃思發揚實德鋪張潛光改而又改善而益善俾天下萬世更無匹夫匹婦參差之見則恐合於當初改議之聖意伏惟上裁敎以形容揄揚之際克盡善美豈敢取必況於堂疏有此所陳在予靡不用極之道篇章句作之務歸圓好卽事理之當然堂疏之指在何句令文衡往復該玉堂極意淘洗改付標堂疏中旣無侵斥之語則文衡之昨夜處義萬萬大過大提學徐有臣更卽牌招申飭行公使之卽爲擧行
정조 18년 · 강
命大提學徐有臣更加嚴飭斯速擧行
정조 18년 · 목
有臣違召敎以人見從來不同已作豈可自信所重莫重潤色何妨此所以勿以爲嫌俾卽改撰必欲務歸圓滿者也如是違牌無意擧行是豈尊所重而爲莫重之道乎更令牌招有關國綱前牌傳旨勿施更加嚴飭斯速擧行文衡私義自私義此時予心自予心聞此予心二字區區私義其可容說竝以此意嚴飭
정조 18년 · 강
推校理鄭東觀副校理洪秀晚修撰金熙朝鄭履綏副修撰韓光植大司諫朴宗來持平安廷善司諫兪岳柱正言鄭魯榮
정조 18년 · 목
東觀等違召政院捧入罷職傳旨敎以只推
정조 18년 · 강
高靈縣監林濟遠上疏賜批
정조 18년 · 목
疏略曰本縣壬子籍戶爲二千四百戶而各穀元總爲四萬八千餘石假使壬子之戶幸無流失計戶均分則一戶所受恰爲數十石況不受者多受之者亦不均種種弊端不待智者而可知也本縣宮房折受學位驛位衙祿公須位人吏復戶通計三百結皆謂之公結而不入於八夫元數一納公結不受結還者約可六七百戶此外又有各面書員賃卜五十結貿納官廳各種之謬規賃卜大禁也自者刑配之律而行之旣久官以爲常供吏以爲定例此路一開從中賃卜又不知爲幾倍所謂賃卜者結價則預捧而用於用處結還則都受而以應其役官用一失其正吏弊無所不至貧殘吏屬若而輩受出三四百戶民結例受之還民之不受者益多吏之積逋者由此無論公結與賃卜不受皆饒戶也至若僧居士之苟充籍戶不受還穀者亦爲五六十戶總而言之納公結則不受賣其卜則不受僧居士又不受受還實戶不過一千三四百內外而已以此之穀總量此之還戶則每戶應分約可三十五六石此已萬不近理而一千三四百戶之中又有不均之弊少者或受五六石多者幾至八九十石民猶如此吏又可推臣曾任慶州慶州最稱穀多而其時民戶爲一萬八千還總僅滿十萬而米不過三千石皮穀居多以隣近星州言之元總不及本縣者幾爲三千石當捧又不及於本縣者又爲數千石本縣民戶僅化星州三四面而穀總之多於星之一州者豈或近理乎名以還弊無所不備其亦理勢之必然者庚戌辛亥之間因計戶均穀之朝令轉移相續一路撓撓惟此高靈一縣獨未見有裒益之效有其名而無其實於此亦可驗也穀多民少之中不均旣如此偏若又如此曾於四五年前數千窮民咸集倉庭打破倉吏之封銷燒盡分糶之文簿此列邑所無之大變怪而糴政之更無餘地到此極矣一自倉簿經劫分受無稽之後紛紜宂雜莫可收拾前縣監徐季修戶徵之擧亦出於萬不得已而其時道臣之許令創行者亦豈得已也不受一粒而或徵百包雖有多石而或徵十斛不問其還之有無只論其力之饒乏此乃戶徵之大略苟使還總差少穡事稍登則隨力遍徵庶有收殺之道而壬子亦大凶也夫以三萬二千石之穀排比於二千四百戶之災民其勢末由不得不徵及於籍外傭丐無根着之流又不得不倍數分排於邑下官屬窮殘之輩此實吏逋民逋之權輿也所謂民逋者當其戶徵之時分錄過當勢力不逮有土者賣無穀者走到今兩年之間洞徵族徵之還全沒頭緖移錄還錄之訴不勝煩撓貧富俱困流亡相續安得不然乎今當抄戶之日繼有抄還之擧去者之還錄之於留者死者之還徵之於生者倉簿自在指徵無處不特此也立本之弊嶺邑通患而本縣尤有甚焉錢竇乍開窮民先犯家當四三身布則戶添八九石還又或有非農非賈作名借戶自致多石之弊大凶之餘又經大癘逃散旣多死亡甚繁流亡絕戶爲三百餘戶此等之類未必皆籍內而各有兩年未捧之還最可矜者壬子大水之後永災多未蒙頉饒戶以替徵而移去貧民以積逋而逃散還穀之弊一至於此邑可存而民可保乎此乃民逋之大槪也所謂吏逋者戶徵之初以其官屬之異於平民也其所分錄數十倍於平民通計厥數幾以萬計時當大歉莫可徵出況兩年之間右所謂書員賃卜之還歲添數千石此外致逋之端多因邑謬逋上加逋瑣瑣之事不敢煩陳而力役其繁策應無路畢竟都歸於官屬之逋而數年以來移轉之請得者又爲五千五百石移轉皆錢也錢入吏手豈有盡歸民分之理乎名以官屬則無人不負此乃吏逋之大槪也吏逋民逋蔽以一言口穀多民少之弊也見今吏奴羅卒廳屬倉卒之逋爲萬餘石族里之互相推諉不卞不落者爲幾千石流亡絕戶之無處可徵者亦爲數千石其餘則皆在於貧殘還民千餘戶之中吏屬則猶有身家窮民則走爲上策以此言之民逋尤難於吏逋矣抄戶停退卽朝家曠絕之惠而貧民之多近百包者雖停得一半其所當捧較多於他官之十戶本邑還政此可知也臣計以穀總量其民力則減得三萬餘石綽有餘地而以此民徵此穀則斷無數三年間準徵之理於是乎作反一路遂爲彌縫之妙方急於磨勘無以充當則吏以紙上空言欺其官官以欺其營亦豈得已也開倉以後積逋漸露民皆荷擔而立吏皆納履而待不得不量其事力參以寬猛要以感其心而盡其力爲限而已臣雖無似粗知法意作反謬例快不可沿襲畢竟未捧之罪固所甘心而所可隱憂者卽民事糴政也其所矯捄決非三四年間所可意到者雖以吏奴逋言之臣方頓削官供幷革謬例防逋之術靡不用極而至於民逋則付之於無可奈何而已目下救弊之方但當謹分留之法開移送之路變結還而爲統還以爲漸次減總之地而似此平緩之規無補切急之弊道內還弊之釐革者必稱咸陽比安而比安稍遠未得其詳至於咸陽事屢對邑倅細叩本末一番大變通之後穀品之精實分授之有定法當最八路然本邑還弊塵土粃糠之如咸陽者亦無以充其數惟有居昌限年之法最宜旁照而亦非自下敢請伏乞下臣此疏於有司亟講矯弊之方仍勘臣失職之罪以礪列郡批以邑弊之備陳者許令廟堂看詳粘啓稟處
정조 18년 · 강
判下社稷動駕時隨駕軍兵磨鍊草記
정조 18년 · 목
兵曹啓言來正月初七日大駕詣社稷齋宿初八日祈穀大祭親行時隨駕禁軍及馬步軍以幾番幾哨磨鍊而餘軍留營何以爲之取考謄錄則甲辰年禁御兩營鄕軍停番故祈穀大祭親行時御營大將率兩營出番作隊軍留車矣今番則何以爲之敢稟敎以訓局步軍十五哨馬軍三哨禁軍三番隨駕留營留陣置之
정조 18년 · 강
命差使員上來守令皆令除辭朝當日下送
정조 18년 · 강
召見嶺南慰諭使李益運于重熙堂
정조 18년 · 목
予曰屢千里寒程竣事復命甚可喜也益運曰莫非王靈攸曁矣予曰嶺外之災形民情所見化所聞何如益運曰大體穴農而山野之如安東聞慶等邑可謂豐登沿邑則無論左右道可謂慘歉而右沿比左沿尤有甚焉或有全坪不收者或有十餘里全棄處以此推之貧民之不至塡壑於秋冬之交已是怪事而尙無一民流散亦無道路流丐市上米直不過一斛五兩似是理外而此則無他昨年年事可謂無前大豐而今年麥農亦甚大登故舊穀多有嬴餘且今番蠲恤之典別是特恩公納無多故民所以安堵而尙無萊色市直亦不騰踊矣予曰抄戶之政果皆精約而能無惠不下究之歎否益運曰營邑之臣非不欲悉心對揚而無論大小邑許多民揀抄之際差勝差遜實難稱量故不無虛實相蒙之慮此則不可歸罪於營邑蓋農民貧當其問無甚相遠家舍間架甁盎釜鼎之屬擧皆略相等焉故所以難於令別也予曰停減數爻多寡何如益運曰統一道言之還上則今年當捧中停退之數稍過於三分一而稍小及於四分一身貢停退則比還上尤濫矣予曰道內穀簿足以排比於還賑否益運曰以元留庫及十二月十五日至所捧新還較量民總賑民則以一口二石計除還民則以一戶四石分排則可以約綽塗抹而第留庫之完否姑未詳知所謂新捧擧未免麤荒賑民則簸揚分給保無捐瘠之慮而但還民則若依前泛看不問穀色精麤計石分給則非但麥秋之前塡壑可慮以其麤穀將何以爲種子農糧耶是甚可慮矣又況災邑多在沿海穀簿在在零星此則不可不移轉而列邑守令各爲其民專以不給移轉爲能事雖以道臣之威恐難如例移粟此則自朝家別下飭敎然後可以分排移運矣予曰狀罷四邑守令果皆不容小己耶益運曰如陜川倅黃運祚不堪任則不堪任而此則可東可西無不法之著現者容有可恕而至於金海漆谷巨濟則臣之所論列不過擧其大略其外瑣屑之事臣皆略之矣予曰大臣筵奏似亦有意見故初則從施而旣見慰諭使疏本之後銷刻之嫌有不暇顧卽令差代矣予曰向來差倭果皆入去云耶益運曰聞箂伯言則渠輩以還歸之意通報江戶待其回信故姑未入去而非久當發船保無他慮云矣予曰道內守令輩治績能否果何如益運曰若諭善治則東萊府使尹弼秉安東府使李魯述昌寧縣監洪秉周當以爲最其餘則別無優劣之顯著矣予曰萊倅則果數十年來所無之善治云而安東倅亦果善治耶對曰道內之人皆云善治矣予曰高靈倅以還弊陳疏故才已賜批而本邑還弊果何如云耶益運曰臣在嶺外亦見其疏本而臣則以爲高靈倅非矣其疏有咸陽蕩還事而此則屢十年流來積逋多有指徵無處者故朝家不得不蕩還而至於高靈則壬子年釐正穀簿不過三年之內雖有些少弊端豈可容易蕩還耶若此不已則嶺南一道畢竟無還而後已是豈成說乎外補守令之陳疏釐弊誠一痼弊係是民事故朝家每施曠蕩之典而一番疏擧還簿則蕩滌軍額則移送國穀之耗損他邑之移疾誠甚悶然如有弊瘼則守令報于監司監司轉聞朝廷事體當然外臣疏擧非大事則莫可而稱以侍從動輒陳疏非徒事體猥屑其害有甚於民瘼臣則謂外官陳疏一倂禁斷宜矣予曰此外又有民瘼之可言乎益運曰今番慰諭綸音中有鎭堡驛牧準此之敎而各驛公約不過畿營所約入去木也此則例於八九月收捧十月初上約者係是令前所約則今不可追後計除而旣有驛牧準此之敎則令不可不信臣意則以該驛春捧中移施似好矣予曰然則往復道臣從便闊狹可也
정조 18년 · 강
副修撰韓光植上疏賜批仍命施以刊名之典
정조 18년 · 목
疏略曰昨日文衡因傳敎有往復之語臣之愚見已悉於原疏文衡自當領會何句之爲疪何辭之當入文衡必已了然點檢臣以謏學末僚何敢與議於莫重代草之文以取一世之譏議哉第伏念文家述作之法若於一字一句有此未妥則隨手點化鍊鐵成金固有其道而若夫命脈精神之所注會者一或漏脫則必也全篇改撰別立機軸然後方可以渾然天成圓滿完全雖尋常功程之文尙當如是況此莫重莫嚴之煌煌玉册乎臣願亟令文衡極意改撰以重縟典仍治臣方命之罪以嚴朝綱焉批以爾雖職在論思義無不可言之事其敢以分義道理之外容易覼縷乎爾事爾須思之苟有全篇改撰之意則以全篇之欠疪當明言於初疏而疏語極似吞棗至令文衡往復指意劃卽改付標國體之不尊非不知也以爲所重之意必欲公私俱便爲此苟且之擧矣今見爾疏忽請全篇改撰然則初疏所請之可東可西爾亦自知而然此何等莫重莫大之事公然起疑於無疑之文字從又似歇似緊重言復言不知有嚴畏難愼爾事萬萬駭然如爾者置之論思之列尙可曰有國綱乎爲先施以刊名之曲以爲不識事體者之戒
정조 18년 · 강
命景慕宮玉册文製述官改付標明日內撰進八刻尋命以大臣中曾經文任人更爲付標
정조 18년 · 목
敎曰初意竝與收議而不欲爲之矣更思之靡不用極之道不必如是故使之收議旣收議又從諸議使之改撰句語而付標矣莫重文字事體何如而說去說來䙝瀆莫甚寧有如許國體到今泩復付標決不可更爲亦必無擧行之理玉册文製述官改付標明日內撰進仍令明日內入刻事卽令上號都監知悉○上號都監以景慕宮玉册文製述官吏曹判書徐鼎修改付標以入敎以改撰事體自別大臣中曾經文任人更爲付標可也
정조 18년 · 강
命景慕宮追上尊號親上册印後親祭時省牲器以親行磨鍊
정조 18년 · 강
命承旨兪漢寧李太亨竝施不敍之典
정조 18년 · 목
敎曰近來之人都不議事體再昨日收議也大衡及文任處亦請遣史官收來更不識事體卽一韓光植也爲所重坐待承牌促敎屢下而承牌一款無一言徵稟及其特下標信闕門仍留之後始以承牌後還出去已久之意入稟其不識事體亦一韓光植也政院若此朝廷豈尊再昨日當該承旨兪漢寧昨日當該承旨李太亨竝施不敍之典申退承旨牌招推移入直
정조 18년 · 강
推承旨蔡弘遠
정조 18년 · 목
政院啓言同副承旨蔡弘遠牌不進罷職傳旨今方捧入而右承旨李晚秀內閣入直左副承旨右副承旨未差都承旨沈煥之拘於廳規不得請牌何以爲之敎以違牌承旨只推更爲牌招入直
정조 18년 · 강
命加里浦僉使陳德履求禮縣監洪浩源築城鑿壕步數形止令道臣論列狀聞後稟處鉢浦萬戶安德恒特爲加資
정조 18년 · 목
兵曹啓言加里浦僉使陳德履鉢浦萬戶安德恒求禮縣監洪浩源令該曹分等稟處事備局草記蒙允而此等修擧係是守令邊將職分內事似當置而不論而其在奬勸之道不可全然置之該邑鎭築城鑿壕步數形止請令道臣論列狀聞後稟處允之敎以鉢浦安德恒之實績慰諭使之外前道臣亦言之極爲可嘉特爲加資
정조 18년 · 강
召見稟事閣臣于便殿
정조 18년 · 목
司僕寺提調徐有防啓言內寺德應房奉安銀印寶馬伏馬鞍修補已久擧皆色渝腐傷所見極爲未安今欲一新修補而此鞍粧飾自前多用靑紫黍皮點佛則以冒縀造飾故不過一二年易致弊傷自今爲始黍皮以靑漆牛皮代用冒縀則以鴉靑木代用堅實精緻似無續續改備之擧事係法鞍敢此仰達矣從之
정조 18년 · 강
大提學徐有臣上疏乞免享官賜批許之
정조 18년 · 목
有臣以景慕宮臘享大祭亞獻官疏陳病狀請令變通批以疏辭許令該曹付標
정조 18년 · 강
罷前兵曹判書具庠職
정조 18년 · 목
庠陳疏略曰臣於西道取才擬望事有萬萬惶悚者計晝之規雖以分數爲重取才之法當以中數爲主尹理五四中六分申榮祖五中則申榮祖當爲首尹理五當爲副而首副換易至蒙天點不可以事屬旣往置而不論請亟命有司先勘臣罪仍命該曹卽爲改差敎以大政注擬孰非中外之具瞻者至於取才居首移易不得而乃有此多中者見漏事未前聞若此不已後弊何言惜乎廟堂之尙無一言以致當者之抗章自明國體所在不可例批固知由於生疏不能戢察觀其疏語太涉分疏原疏還給前判書具庠罷職首望受點勿施以居首人改付標事分付該曹此後此等之皆廟堂嚴加杜弊
정조 18년 · 강
上號都監以景慕宮玉册文製述官右議政李秉模改付標命從容構思撰進待歲後入刻
정조 18년 · 목
都監啓言依傳敎景慕宮玉册文製述官更爲付標以入敎以改付標之際以至經宿今日內勢難製進此意傳于右相使之從容構思刻役待歲後爲之
정조 18년 · 강
命歲前後三日各司歲牌際夕及元日後三夜亦爲弛禁
정조 18년 · 목
敎以自今日至來初三日歲前後各三日各司歲牌除夕及元日後三日夜禁亦爲弛禁事分付
정조 18년 · 강
命遣吏郞摘奸諸執事淸齋
정조 18년 · 강
分遣承旨馳詣宗廟景慕宮社稷永禧殿奉審摘奸
정조 18년 · 강
命以明日詣景慕宮仍留齋殿親行正朝祭禮畢還宮行祈穀大祭受誓戒翌朝眞殿行禮
정조 18년 · 목
敎曰明日申時眞殿展拜後從便隨時由館峴詣景慕宮展拜仍留齋殿親行正朝祭行祭後還至明政殿月臺行祈穀大祭受誓戒翌日行眞殿展拜禮仍行茶禮眞殿行禮時及景慕宮正朝祭時百官參班置之趁誓戒整待於弘化門外班事分付明日動駕時侍衛軍兵皆以內外各營入直馬步軍兵磨鍊壯勇大將都領此外雖一校一隸入番外切勿出用留營留陣斥堠伏兵等凡係應行之節一竝除之事分付又敎以再明日景慕宮正朝祭親行時祭文則大提學卽爲牌招製進香祝則明日申後香官與禮房承旨先爲陪進祭品則依俗節例爲之祭官則進幣莫幣酌酒官及堂上堂下執禮外皆依俗節攝祀例爲之服色則出還宮時絳紗袍磨鍊事分付
정조 18년 · 강
遞吏曹參議金履翼
정조 18년 · 목
敎曰吏曹擧行萬萬駭然參議金履翼遞差前望單子入之待下批牌招察任
정조 18년 · 강
以李益運李相璜爲承旨韓晚裕爲吏曹參議前望也
정조 18년 · 강
以洪檍爲分內局提調口傳也
정조 18년 · 목
箚略曰卽伏見傳敎下者有景慕宮正朝祭親行之命日寒嚴酷比常陡劇比時齋殿經宿徹曉行禮恐非大聖人保嗇之道伏況帝王之孝異於匹庶不念玉體之勞損仰貽殿宮之憂慮而殿下縱欲自輕其於宗社付托之重何哉伏願亟寢成命以副群情批以明年正朝宮享之親行卽天理人情之所不容己卿須諒之仍命遣史官傳諭
정조 18년 · 강
全羅道幼學李維坤等四百四十五人陳疏賜批
정조 18년 · 목
疏略曰謹按故儒賢贈吏曹參判臣柳馨遠抱王佐之才明先聖之道而潛光晦跡肥遯林泉寂寥遺墨埋沒巾衍薫歇聲沈無以自見及至聖朝特地恩褒復絕千古九原哀贈直超三階顧安有一分餘憾而第其蘊藏之實猶未盡著節惠之典尙有餘望馨遠生有異質至性根天十歲之前已著純孝神童之名平生讀書究極精微若心竭思其發一生經濟之學爲萬世治平之具者卽隨錄一部是已試言其節義則一自崇禎甲申以後超然屛跡於湖南扶安縣之邊山杜門三十年尋常吟咏輒寓匪風下泉之思顯廟八年漂海人鄭喜曾勝等來自福建泊于耽羅髮猶不薙衣尙華制將押赴北地馨遠中路往見以漢語酬酢仍問弘光以後消息則喜等出示一曆乃永曆二十一年紀元也馨遠汪然出涕作詩贈之喜等亦大泣而去湖南人士至今傳其事抑臣等別有所尊慕者馨遠以故名相寬之裔故翰林▣之子當國家延訪丘園之時顧乃杜門約已潛心篤學苟非存乎中者實有大過人者安能脫屣軒冤土苴纁組獨如是哉馨遠之體用經綸著在隨錄若乃遺稿中平日所論無非卓越諸子深得聖門之奧旨以一國公議之著於文字者觀之潛心義理孝友出天者故府院君閔維重故相臣李尙眞筵薦語也稱之以王佐才者故相臣許穆也三代後第一經國謨者故判書權䙗疏也抗章叫閽亟請褒贈者故進士盧思孝等也讀隨錄而謂之古聖遺法者故相臣尹拯也序隨錄而稱之以天下萬世書者故參判吳光運也疏請隨錄刊行至謂祈天永命之本者故承旨梁得中也稱之以不見知而無悶者故諮議李東也筵陳其學術之高博公正者故相臣趙顯命也狀聞其純備之行尊周之義者故判書李成中也我東方識務君子惟李栗谷柳磻溪云者故徵士李瀷所記也雖不言道德道德在其中者故監役金砥行讀隨錄詩也學準孔顏才參伊呂等語挽之者故持平李之濂也若而人者皆近世所稱名卿碩儒平日趨向未必皆同而至於馨遠則其所以尊尙慕詡者不謀而同其非有毫髮阿好過情之譽可推而知今雖加之以非常之典必無睽異之論而幸其身歿未幾多士建祠於隱遯之鄕則公議之行乎下者如彼先朝褒贈之恩聖世曠感之諭前後相輝照耳目則寵遇之得乎上者如彼上下同慕古今罕比臣等顧安敢更事煩瀆而第伏聞國典凡在儒賢不計資級特許賜諡又伏聞疊設祠額之禁近雖申明而儒賢院守單設處亦許賜額此實國朝之美意斯文之盛事至於馨遠則建祠已久尙稽宣額之擧貤贈荐降而姑無易名之典蓋緣臣等之未遑非必聖念之有靳伏乞特垂採納先賜美諡批以予於贈祭酒處士柳馨遠有曠想之契惜未及見予意悉示於贈官之綸音處士有知尙亦夷猶此豈不逾於拔例賜諡越格宣額爾等退修學業
정조 18년 · 강
命時囚朴思弼保放
정조 18년 · 강
湖西慰諭使洪大協以沃川等七邑慰諭形止抄戶數爻馳啓